Sigana mar 31: Musa gi Harun Odhi Neno Farao
KANE Musa odok Misri, ne onyiso Harun owadgi duto kuom honnigo. Kendo kane Musa gi Harun onyiso Jo-Israel honnigo, ne giyie giduto ni Jehova ne nikodgi.
Bang’e, Musa gi Harun ne odhi neno Farao. Ne ginyise niya: ‘Jehova Nyasach Israel owacho kama, “We mondo joga odhi kuom ndalo adek, mondo gidhi gilama e thim.”’ To Farao ne odwokogi niya: ‘Aonge gi yie kuom Jehova. Kendo ok abi gonyo Jo-Israel mondo odhi.’
Mirima ne omako Farao, nikech ji ne dwaro thuolo mar weyo tich mondo gidhi gilam Jehova. Kuom mano, ne ochunogi tiyo matek maloyo pile. Jo-Israel ne osin gi Musa nikech ne giparo ni ne isandogi nikech en, kendo wachni ne ok mor Musa. To Jehova ne onyise ni mano kik chand chunye. Jehova ne owachone ni ‘Anami Farao owe joga mondo odhi.’
Musa gi Harun ne odhi neno Farao kendo. Wang’ni to ne gitimo hono. Harun ne obolo ludhe piny ma ludhe ne olokore thuol maduong’. Kata kamano, jo rieko mag Farao bende ne obolo ludhegi piny ma olokore thuonde. To ne ane! Thuond Harun mwonyo thuonde mag jo riekogo. To ema podi Farao ne otamore weyo Jo-Israel mondo odhi.
Kuom mano, kinde ne ochopo ma koro Jehova ne dwaro miyo Farao puonj moro. Bende ing’eyo kaka ne otimo mano? Ne okelo chandruoge madongo kata masiche apar e piny Misri.
Masichegi kane timore, Farao ne luongo Musa kendo ne owachone ni: ‘Chung ane masichegi, to anawe Jo-Israel mondo odhi.’ To kane ochung masira, Farao ne loko pache kinde ka kinde. Ne ok odwar weyo ji mondo odhi. To gikone, bang’ masira mar apar, Farao ne ogonyo Jo-Israel.
Bende ing’eyo masiche apargo duto e yo maler? We mondo wapuonjore kuomgi.
Wuok 4:27-31; 5:1-23; 6:1-13, 26-30; 7:1-13.
Penjo
- Honni ma ne Musa gi Harun otimo ne ojiwo Jo-Israel nade?
- Ang’o ma Musa gi Harun ne onyiso Farao, to dwoko mar Farao ne en ang’o?
- Kaka ineno e picha, ang’o ma ne otimore ka Harun ne obolo ludhe piny?
- Jehova ne omiyo Farao puonj e yo mane, to Farao ne otimo ang’o?
- Ang’o ma ne otimore bang’ masira mar apar?
Penjo mamoko
- Som Wuok 4:27-31 kod 5:1-23.
Ang’o ma Farao ne nyiso kane owacho ni: “Akiya Jehova”? (Wuok 5:2; 1 Sam. 2:12; Rumi 1:21)
- Som Wuok 6:1-13, 26-30.
Jehova ne ok ofwenyore ni Abraham, Isaka, kod Jakobo e yo mane? (Wuok 3:13, 14; 6:3; Chak. 12:8)
Wawinjo nade ka wang’eyo ni Jehova podi ne otiyo kod Musa, kata obedo ni Musa ne paro ni ok ne oromo timo tich ma ne omiye? (Wuok 6:12, 30; Luka 21:13-15)
- Som Wuok 7:1-13.
Kane Musa kod Harun onyiso Farao kum mag Jehova gi chir, ne giketo ranyisi mane ni jotich Nyasaye ma ndalogi? (Wuok 7:2, 3, 6; Tich 4:29-31)
Jehova ne onyiso ni en gi teko koda nyalo moloyo nyiseche mag Jo-Misri e yo mane? (Wuok 7:12; 1 Weche 29:12)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn